b'\n_START_ARTICLE_\nBetlehem\n_START_SECTION_\nBiblijsko razdoblje\n_START_PARAGRAPH_\nBetlehem se prvi put spominje u Bibliji (u Knjizi Postanka), gdje stoji (Post 35, 15) da je Jakov svoju ljubljenu \xc5\xbeenu Rahelu pokopao "na putu u Efratu, to jest Betlehem". Kad su Izraelci osvojili "obe\xc4\x87anu zemlju" Kanaan, Betlehem je pripao Judinom plemenu. Zbivanja iz starozavjetne Knjige o Ruti tako\xc4\x91er se ve\xc4\x87im dijelom doga\xc4\x91aju na podru\xc4\x8dju Betlehema. _NEWLINE_Betlehem je prema 1. knjizi Samuelovoj mjesto porijekla roda jednoga od najzna\xc4\x8dajnijih staroizraelskih kraljeva, Davida. Prema proro\xc4\x8danstvima, iz Davidove se loze u Betlehemu treba roditi o\xc4\x8dekivani Mesija. Prorok Mihej (5,1) tako ka\xc5\xbee: "A ti, Betleheme, Efrato, najmanji me\xc4\x91u kne\xc5\xbeevstvima Judinim, iz tebe \xc4\x87e mi iza\xc4\x87i onaj koji \xc4\x87e vladati Izraelom". U tome se stihu ka\xc5\xbee "Betlehem-Efrata" kako bi ga se razlikovalo od istoimenog mjesta koje se nalazilo oko 11 km od Nazareta._NEWLINE_Lukino Evan\xc4\x91elje izvje\xc5\xa1\xc4\x87uju da se u Betlehemu u doba cara Augusta rodio Isus i to u \xc5\xa1talici, jer za njega nije bilo mjesta u svrati\xc5\xa1tu. Budu\xc4\x87i da je Isusov poo\xc4\x8dim sveti Josip potjecao iz Davidove loze, a i zbog mjesta ro\xc4\x91enja, gdje je, kako nas Luka izvje\xc5\xa1\xc4\x87uje, morao s trudnom Marijom putovati radi popisa stanovni\xc5\xa1tva, Isus je, prema evan\xc4\x91eljima, taj \xc5\xbeudno o\xc4\x8dekivani Mesija. To je jedan od temelja kr\xc5\xa1\xc4\x87anstva, dok \xc5\xbdidovi ne priznaju Kristovo mesijanstvo. Prema Mateju, maloga Isusa posjetila su u Betlehemu vo\xc4\x91ena zvijezdom i tri maga (mudraca) s Istoka (u tradiciji sveta tri kralja) da mu se poklone te mu darovali zlato, tamjan i smirnu.\n_START_SECTION_\nRimsko i bizantsko razdoblje\n_START_PARAGRAPH_\nIzme\xc4\x91u 132. i 135. grad su okupirali Rimljani, nakon njegovog zauzimanja tijekom Bar Kohba ustanka. Prema Hadrijanovoj naredbi, \xc5\xbdidovi su istjerani iz grada. Tijekom rimske vladavine u Betlehemu, podignut je hram gr\xc4\x8dkom bogu Adonisu na mjestu gdje se rodio Isus. Tijekom posjeta Helene, majke bizantskog cara Konstantina, u Betlehemu je 326. po\xc4\x8dela gradnja crkve koja je zavr\xc5\xa1ena 333. i koja je danas poznata kao Bazilika Ro\xc4\x91enja Isusova._NEWLINE_Tijekom Samaritanske pobune 529., Betlehem je oplja\xc4\x8dkan, a njegove zidine i Bazilika Ro\xc4\x91enja Isusova su uni\xc5\xa1teni, ali su brzo obnovljeni prema naredbama cara Justinijana I. Godine 614., perzijsko sasanidsko carstvo napalo je Palestinu i osvojilo Betlehem. Prema kasnijim izvorima, Perzijanci nisu uni\xc5\xa1tili grad zato \xc5\xa1to su vidjeli mage u perzijskoj odje\xc4\x87i u mozaiku.\n_START_SECTION_\nIslamska vlast i Kri\xc5\xbearski ratovi\n_START_PARAGRAPH_\nGodine 637., ubrzo nakon \xc5\xa1to su Jeruzalem osvojile muslimanske snage, drugi kalif Omar posjetio je Betlehem i obe\xc4\x87ao da \xc4\x87e Bazilika Ro\xc4\x91enja Isusova ostati o\xc4\x8duvana za kr\xc5\xa1\xc4\x87ane. Blizu crkve, na mjestu gdje se Omar molio u gradu, izgra\xc4\x91ena je d\xc5\xbeamija. Nakon vladavine pravednih kalifa, grad je pre\xc5\xa1ao pod kontrolu Omajada, Abasida i Fatimida. Godine 1009., za vrijeme vladavine \xc5\xa1estog fatimidskog kalifa Al-Hakim bi-Amr Alaha, Crkva Ro\xc4\x91enja Isusova biva uni\xc5\xa1tena po njegovim naredbama. Crkvu je ubrzo obnovio njegov nasljednik Ali az-Zahir koji je time poku\xc5\xa1ao pobolj\xc5\xa1ati odnose s Bizantskim Carstvom._NEWLINE_Godine 1099. Betlehem osvajaju kri\xc5\xbeari, koji utvr\xc4\x91uju grad te grade novi samostan na sjevernoj strani bazilike Ro\xc4\x91enja Isusova. Gr\xc4\x8dko pravoslavno sve\xc4\x87enstvo zamijenjeno je katoli\xc4\x8dkim redovnicima. Sve do tada je slu\xc5\xbebena kr\xc5\xa1\xc4\x87anska prisutnost na ovom podru\xc4\x8dju bila gr\xc4\x8dka pravoslavna. Na Bo\xc5\xbei\xc4\x87 1100., prvi kralj frana\xc4\x8dkog Jeruzalemskog Kraljevstva, Baduin I., okrunjen je u Betlehemu, a kasnije je te godine u gradu osnovan i latinski episkopat._NEWLINE_Godine 1187. je egipatski i sirijski sultan Saladin, koji je vodio Ajubide, oduzeo kri\xc5\xbearima Betlehem. Latinski redovnici su prisiljeni oti\xc4\x87i, a na njihovo mjesto ponovno se vratilo gr\xc4\x8dko pravoslavno sve\xc4\x87enstvo. Saladin je pet godina kasnije pristao na povratak dva katoli\xc4\x8dka sve\xc4\x87enika i \xc4\x91akona. U to je vrijeme naglo opao broj hodo\xc4\x8dasnika u Betlehem iz Europe._NEWLINE_Neverski grof Vilim IV. obe\xc4\x87ao je kr\xc5\xa1\xc4\x87anskim biskupima da \xc4\x87e ih, u slu\xc4\x8daju da Betlehem padne u ruke muslimana, ugostiti u gradu Clamecyju u Burgundiji. Betlehemski biskup prihvatio je ovaj poziv 1223., a Clamecy je ostao in partibus infidelium sjedi\xc5\xa1te Betlehemske biskupije skoro \xc5\xa1est stolje\xc4\x87a, sve do Francuske revolucije 1789. godine._NEWLINE_Betlehem je, zajedno s Jeruzalemom, Nazaretom i Sidonom, ustupljen nakratko kri\xc5\xbearskom Jeruzalemskom Kraljevstvu sporazumom izme\xc4\x91u cara Svetog Rimskog Carstva Fridrika II. i ajubidskog sultana Al-Kamila. Ovaj sporazum, koji je sklopljen 1229. obvezao je obje strane na desetogodi\xc5\xa1nje primirje. Nedugo nakon \xc5\xa1to je sporazum istekao, muslimani su 1244. ponovno zauzeli Betlehem. _NEWLINE_Godine 1250., nakon \xc5\xa1to su na vlast do\xc5\xa1li Mameluci pod vodstvom Baibarsa, dolazi do pada tolerancije prema kr\xc5\xa1\xc4\x87anstvu te sve\xc4\x87enstvo napu\xc5\xa1ta grad, a gradske zidine bivaju uni\xc5\xa1tene 1263. godine. Katoli\xc4\x8dko sve\xc4\x87enstvo koje se vratilo tek u idu\xc4\x87em stolje\xc4\x87u, uselilo se u samostan kraj Bazilike Ro\xc4\x91enja Isusova. Kontrola nad bazilikom dana je gr\xc4\x8dkim pravoslavcima, a kontrola nad Mlije\xc4\x8dnom \xc5\xa1piljom podijeljena je izme\xc4\x91u njih, te katolika i armenskih pravoslavaca.\n_START_SECTION_\nOsmansko i egipatsko razdoblje\n_START_PARAGRAPH_\nOd 1517., kroz godine osmanske vladavine, vlasni\xc5\xa1tvo nad bazilikom bilo je predmet sva\xc4\x91e izme\xc4\x91u katolika i gr\xc4\x8dkih pravoslavaca. Od 1831. do 1841. Palestinom je vladala egipatska dinastija Muhamed Ali. U ovom je razdoblju grad pogodio potres, a egipatska je vojska uni\xc5\xa1tila muslimansku \xc4\x8detvrt, kao \xc4\x8din odmazde zbog ubojstva Ibrahim-pa\xc5\xa1e._NEWLINE_Godine 1841. Betlehem je opet potpao pod osmansku vlast, pod kojom je ostao sve do kraja Prvog svjetskog rata. Za vrijeme turske vladavine stanovnike grada je pogodila nezaposlenost, veliki porezi i obvezna vojna slu\xc5\xbeba, zbog \xc4\x8dega je veliki broj stanovnika odselio, ve\xc4\x87inom u Ju\xc5\xbenu Ameriku.\n_START_SECTION_\nDvadeseto stolje\xc4\x87e\n_START_PARAGRAPH_\nNakon pobjede u Prvom svjetskom ratu, Velika Britanija i Francuska podijelili su osvojene osmanske pokrajine. Dana 29. rujna 1923. Betlehem i ve\xc4\x87ina teritorija zapadno od rijeke Jordan postali su dio Britanskog mandata u Palestini. Prema odluci Op\xc4\x87e skup\xc5\xa1tine UN-a o podjeli Palestine 1947., Betlehem je izuzet kao posebna me\xc4\x91unarodna enklava Jeruzalema kojom je upravljao UN. Tijekom Arapsko-izraelskog rata 1948. grad su zauzele jordanske snage. Mnoge su izbjeglice iz podru\xc4\x8dja kojeg su zauzele izraelske snage pobjegle u podru\xc4\x8dje Betlehema. Kasnije \xc4\x87e ta izbjegli\xc4\x8dka podru\xc4\x8dja postati dana\xc5\xa1nji izbjegli\xc4\x8dki kampovi Aza i Aida na sjeveru, te Dei\xc5\xa1eh na jugu. Zbog ovog dolaska velikog broja izbjeglica, dotad ve\xc4\x87insko kr\xc5\xa1\xc4\x87ansko stanovni\xc5\xa1tvo Betlehema postalo je ve\xc4\x87insko muslimansko. _NEWLINE_Jordan je sa\xc4\x8duvao kontrolu nad gradom sve do \xc5\xa0estodnevnog rata 1967. kad je Betlehem, kao i ostatak Zapadne obale, okupirao Izrael. Dana 21. prosinca 1995., Izraelci su se povukli iz Betlehema, a tri dana nakon toga grad je, prema sporazumu, potpao pod politi\xc4\x8dku i vojnu kontrolu Palestinske samouprave.\n_START_SECTION_\nDruga intifada\n_START_PARAGRAPH_\nTijekom druge palestinske intifade, koja je po\xc4\x8dela 2000.-2001., infrastruktura u Betlehemu je velikim dijelom o\xc5\xa1te\xc4\x87ena, a gradski turizam naru\xc5\xa1en. Godine 2002., grad je bio boji\xc5\xa1te u velikoj vojnoj operaciji Tzahal izraleskih vojnih snaga. _NEWLINE_Tijekom ove operacije Cahal je opkolio Baziliku Ro\xc4\x91enja Isusova, gdje su se od Izraelaca sklonili oko 200 Palestinaca, uklju\xc4\x8duju\xc4\x87i i skupinu militanata. Ova opsada je trajala 39 dana, a u njoj je ubijeno devet militanata, te crkveni zvonar. Opsada je zavr\xc5\xa1ila sporazumom o progonstvu trinaest militanata u razne europske zemlje te Mauritaniju. Tada\xc5\xa1nji papa Ivan Pavao II. \xc5\xbeestoko je osudio postupke izraelske vojske, kao i mnogi drugi svjetski du\xc5\xbenosnici.\n_START_SECTION_\nZemljopis\n_START_PARAGRAPH_\nBetlehem se nalazi na visini od 775 metara, \xc5\xa1to je 30 metara vi\xc5\xa1e od obli\xc5\xbenjeg Jeruzalema. Grad se nalazi na ju\xc5\xbenom dijelu Judejske gore._NEWLINE_Grad se nalazi 73 km sjeveroisto\xc4\x8dno od Gaze i Sredozemnog mora, 75 km zapadno od Amana u Jordanu, 59 km jugoisto\xc4\x8dno od Tel Aviva te 10 km ju\xc5\xbeno od Jeruzalema. Obli\xc5\xbenji gradovi i mjesta su Beit Safafa (jugoisto\xc4\x8dni Jeruzalem) na sjeveru, Beit D\xc5\xbeala na sjeverozapadu, Husan na zapadu, Al Hadr i Artas na jugozapadu, te Beit Sahur na istoku. Beit Sahur i Beit D\xc5\xbeala nalaze se unutar \xc5\xa1ireg urbanog podru\xc4\x8dja Betlehema, a unutar grada nalaze se i izbjegli\xc4\x8dki kampovi Aida i Al Aza.\n_START_SECTION_\nStari grad\n_START_PARAGRAPH_\nStari grad nalazi se u sredi\xc5\xa1tu Betlehema. Sastoji se od osam \xc4\x8detvrti, koje se u mozai\xc4\x8dkom stilu nalaze oko trga Manger. \xc4\x8cetvrti su al-Najajreh, al-Farahiyeh, al-Anatreh, al-Tarajmeh, al-Qawawsa, Hreizat i al-Fawaghreh, od kojih je samo al-Fawaghreh muslimanska \xc4\x8detvrt, dok su ostale kr\xc5\xa1\xc4\x87anske. Kr\xc5\xa1\xc4\x87anske \xc4\x8detvrti su ve\xc4\x87inom nazvane po arapskom klanu Gasanidi, koji su se ovdje naselili. \xc4\x8cetvrt Al-Qawawsa osnovali su arapski kr\xc5\xa1\xc4\x87ani koji su se ovdje doselili iz obli\xc5\xbenjeg grada Taqua u 18. stolje\xc4\x87u. Izvan starog grada nalazi se i jedna sirska \xc4\x8detvrt \xc4\x8diji su se stanovnici doselili iz Midyata u Kurdistanu. Sveukupno u starom gradu \xc5\xbeivi oko 5.000 stanovnika.\n_START_SECTION_\nKlima\n_START_PARAGRAPH_\nU gradu vlada mediteranska klima, s toplim i suhim ljetima te hladnim zimama. Zimsko razdoblje, koje traje od sredine prosinca do sredine o\xc5\xbeujka, zna biti ki\xc5\xa1ovito i hladno. Najhladniji mjesec u godini je sije\xc4\x8danj, kada se temperature kre\xc4\x87u od 1 \xc2\xb0C do 13 \xc2\xb0C. Najtoplije razdoblje godine je izme\xc4\x91u svibnja i rujna. Najtopliji mjesec u godini je kolovoz, s prosjekom od 27 \xc2\xb0C. Godi\xc5\xa1nje prosje\xc4\x8dno na Betlehem padne oko 700 mm ki\xc5\xa1e, od toga 70% izme\xc4\x91u studenog i sije\xc4\x8dnja._NEWLINE_Prosje\xc4\x8dna godi\xc5\xa1nja vla\xc5\xbenost je 60%, a najvi\xc5\xa1a je izme\xc4\x91u sije\xc4\x8dnja i velja\xc4\x8de. Najni\xc5\xbee razine vla\xc5\xbenosti su u svibnju. Rosa se stvara u do 180 no\xc4\x87i godi\xc5\xa1nje. Na grad klimatski djeluje Sredozemno more s povjetarcem, te toplinski, suhi, pje\xc5\xa1\xc4\x8dani vjetrovi koji dolaze iz Arapske pustinje.\n_START_SECTION_\nKr\xc5\xa1\xc4\x87ansko stanovni\xc5\xa1tvo\n_START_PARAGRAPH_\nVe\xc4\x87ina betlehemskih kr\xc5\xa1\xc4\x87ana smatraju se potomcima arapskih kr\xc5\xa1\xc4\x87anskih klanova s Arapskog poluotoka, uklju\xc4\x8duju\xc4\x87i i dva najve\xc4\x87a u gradu: al-Farahiyya i an-Najajreh. \xc4\x8clanovi klana al-Farahiyya smatraju se potomcima Gasanida, koji su se iz Jemena preselili u Mojsijevu dolinu u Jordanu, a klan an-Najajreh potje\xc4\x8de od Arapa iz Nad\xc5\xberana u ju\xc5\xbenom Hid\xc5\xbeazu. Betlehemski klan al-Anantreh tako\xc4\x91er potje\xc4\x8de s Arapskog poluotoka. _NEWLINE_Postotak kr\xc5\xa1\xc4\x87ana u Betlehemu stalno opada, najve\xc4\x87im dijelom zbog iseljavanja stanovni\xc5\xa1tva. Za ovaj pad je jednim dijelom odgovoran i ni\xc5\xbei natalitet me\xc4\x91u kr\xc5\xa1\xc4\x87anima, u usporedbi s muslimanima._NEWLINE_Godine 1947., kr\xc5\xa1\xc4\x87ani su \xc4\x8dinili 75% stanovni\xc5\xa1tva u gradu, da bi do 1998. pali na 33%. Iako Palestinska samouprava sporazumom jam\xc4\x8di jednakost betlehemskim kr\xc5\xa1\xc4\x87anima, zabilje\xc5\xbeeno je nekoliko nasilnih incidenata koje su po\xc4\x8dinili policija i militantne frakcije protiv kr\xc5\xa1\xc4\x87ana._NEWLINE_Veliki utjecaj na kr\xc5\xa1\xc4\x87ansku manjinu imalo je i izbijanje druge intifade, koja je uzrokovala turisti\xc4\x8dki, a time i gospodarski pad, koji je jako pogodio lokalne kr\xc5\xa1\xc4\x87ane budu\xc4\x87i da su oni vlasnici mnogih hotela i drugih turisti\xc4\x8dkih objekata i djelatnosti. Statisti\xc4\x8dka analiza koja se bavila pitanjem odlaska kr\xc5\xa1\xc4\x87ana iz Betlehema, kao razlog je navela nedostatak gospodarskih i obrazovnih prilika. Nakon druge intifade, 10% kr\xc5\xa1\xc4\x87ana napustilo je grad._NEWLINE_Prema istra\xc5\xbeivanju koje je 2006. proveo Palestinski centar za istra\xc5\xbeivanje i kulturni dijalog na betlehemskim kr\xc5\xa1\xc4\x87anima, 90% lokalnih kr\xc5\xa1\xc4\x87ana smatra muslimane prijateljima, 73,3% smatra da se Palestinska samouprava odnosi s po\xc5\xa1tovanjem prema kr\xc5\xa1\xc4\x87anskoj ba\xc5\xa1tini grada, te 78% smatra da je za odlazak kr\xc5\xa1\xc4\x87ana iz Betlehema odgovorna izraelska politika zabrane putovanja u to podru\xc4\x8dje._NEWLINE_Slu\xc5\xbebena Hamasova politika je potpora kr\xc5\xa1\xc4\x87anskom stanovni\xc5\xa1tvu Betlehema, makar su je pojedinci kritizirali za podizanje islamskog utjecaja u gradu.\n_START_SECTION_\nTurizam\n_START_PARAGRAPH_\nTurizam je najva\xc5\xbenija gospodarska aktivnost grada u kojem, za razliku od ostalih palestinskih gradova, ve\xc4\x87ina radnog stanovni\xc5\xa1tva nije zaposlena u Izraelu. Preko 25% radno aktivnog stanovni\xc5\xa1tva radi u turizmu, koji \xc4\x8dini 65% prihoda grada, te 11% prihoda Palestinske samouprave. _NEWLINE_Najva\xc5\xbenija turisti\xc4\x8dka atrakcija Betlehema je Bazilika Ro\xc4\x91enja Isusova, koja u velikom broju privla\xc4\x8di kr\xc5\xa1\xc4\x87anske hodo\xc4\x8dasnike. Crkva se nalazi u sredi\xc5\xa1tu grada na dijelu trga Manger, iznad mjesta gdje se navodno rodio Isus. U blizini se nalazi mjesto gdje je sv. Jeronim trideset godina prevodio hebrejske zapise na latinski. _NEWLINE_U Betlehemu se nalazi preko 30 hotela. Hotel Jacir Palace koji se nalazi blizu bazilike, izgra\xc4\x91en je 1910. i najpoznatiji je u gradu. Iako je hotel zatvoren 2000. za vrijeme nasilja u drugoj intifadi, ponovno je otvoren 2005. godine.\n_START_SECTION_\nMuzeji\n_START_PARAGRAPH_\nUnutar op\xc4\x87inskih granica Betlehema nalaze se \xc4\x8detiri muzeja. U Kazali\xc5\xa1tu i muzeju jaslica nalazi se 31 trodimenzionalni model kojima su prikazane zna\xc4\x8dajne faze u Isusovom \xc5\xbeivotu. Ovo kazali\xc5\xa1te prikazuje i 20 minutnu animiranu predstavu. Muzej Badd Giacaman nalazi se u Starom gradu u Betlehemu. Ovaj muzej iz 18. stolje\xc4\x87a posve\xc4\x87en je povijesti proizvodnje maslinovog ulja.</ref>_NEWLINE_U muzeju Baituna al-Talhami, koji je osnovan 1972., mogu\xc4\x87e je detaljnije vidjeti kulturu lokalnog betlehemskog stanovni\xc5\xa1tva. U gradu se nalazi i Me\xc4\x91unarodni muzej ro\xc4\x91enja Isusova kojeg je pokrenuo UNESCO.\n_START_SECTION_\nKulturni centri\n_START_PARAGRAPH_\nU Betlehemu se nalazi Centar palestinske ba\xc5\xa1tine, koji je osnovan 1991. godine. Ovaj centar je posve\xc4\x87en za\xc5\xa1titi i promociji palestinskih vezova, umjetnosti i folklora. Betlehemski me\xc4\x91unarodni centar je centar koji se primarno bavi betlehemskom kulturom, te nudi razne aktivnosti._NEWLINE_U gradu se nalazi jedan dio Nacionalnog glazbenog konzervatorija Edward Said, kojeg poha\xc4\x91a oko 500 u\xc4\x8denika. Glavni ciljevi ove ustanove su glazbeno obrazovanje djece, poduka u\xc4\x8ditelja za druge \xc5\xa1kole te prou\xc4\x8davanje palestinske folklorne glazbe.\n_START_SECTION_\nBo\xc5\xbei\xc4\x87ne proslave\n_START_PARAGRAPH_\nU Betlehemu se Bo\xc5\xbei\xc4\x87 slavi na tri razli\xc4\x8dita datuma: rimokatolici i protestanti slave ga 25. prosinca, gr\xc4\x8dki, koptski i sirijski pravoslavci slave ga 7. sije\xc4\x8dnja, dok armenski pravoslavci Bo\xc5\xbei\xc4\x87 slave 19. sije\xc4\x8dnja. Ve\xc4\x87ina kr\xc5\xa1\xc4\x87anskih procesija prolazi kroz trg Manger, kraj Bazilike Ro\xc4\x91enja Isusova. Katoli\xc4\x8dka misa odr\xc5\xbeava se u crkvi sv. Katarine.\n_START_SECTION_\nFestivali\n_START_PARAGRAPH_\nBetlehem, kao i mnoga druga palestinska mjesta, sudjeluje u festivalima povezanim sa svecima i prorocima koji su vezani uz palestinski folklor. Jedan od takvih godi\xc5\xa1njih festivala je Proslava sv. Jurja (Hizir), koja se odr\xc5\xbeava od 5. do 6. svibnja. Gr\xc4\x8dki pravoslavci tada u procesiji idu do obli\xc5\xbenjeg grada Al Hadra, gdje se u vodi oko manastira sv. Jurja krste djeca, te se ritualno \xc5\xbertvuje ovca. _NEWLINE_Proslava sv. Ilije (Mar Elias) odr\xc5\xbeava se na sli\xc4\x8dan na\xc4\x8din, samo je tad procesija usmjerena prema manastiru sv. Ilije, koji se nalazi sjeverno od Betlehema. Ova proslava posve\xc4\x87ena je \xc4\x8dudima koja se pripisuju ovom svecu, popularnom u Palestini.\n_START_SECTION_\nObrazovanje\n_START_PARAGRAPH_\nPrema palestinskom sredi\xc5\xa1njem uredu za statistiku, godine 1997. je oko 84% stanovni\xc5\xa1tva Betlehema starijeg od 10 godina bilo pismeno. Od sveukupnog stanovni\xc5\xa1tva grada, 10.414 osoba poha\xc4\x91alo je u to vrijeme \xc5\xa1kolu (4.015 prvu razinu osnovne \xc5\xa1kole, 3.578 drugu razinu te 2.821 srednju \xc5\xa1kolu). Oko 14,1% u\xc4\x8denika srednjih \xc5\xa1kola je tad maturiralo. Godine 2006., u Betlehemskoj guverniji bilo je 135 \xc5\xa1kola, od \xc4\x8dega je njima 100 upravljalo Ministarstvo obrazovanja Palestinske samouprave, sa sedam je upravljala UNRWA, a 28 \xc5\xa1kola bilo je privatno._NEWLINE_U gradu se nalazi Betlehemsko sveu\xc4\x8dili\xc5\xa1te koje je katoli\xc4\x8dka ustanova visokog obrazovanja otvorena 1973. i koja je otvorena za studente svih religija. Ovo je prvo sveu\xc4\x8dili\xc5\xa1te osnovano na Zapadnoj obali, a njegovi korijeni se\xc5\xbeu do 1893. kada su Bra\xc4\x87a kr\xc5\xa1\xc4\x87anskih \xc5\xa1kola otvorila otvorila obrazovne ustanove diljem Palestine i Egipta.\n_START_SECTION_\nPromet\n_START_PARAGRAPH_\nU Betlehemu se nalaze tri autobusne stanice kojima upravljaju privatna poduze\xc4\x87a koja nude prijevozne usluge do Jeruzalema, Beit D\xc5\xbeale, Beit Sahura, Hebrona itd. U gradu postoje i dvije postaje za taksije koji voze za Beit D\xc5\xbealu, Beit Sahur, Jeruzalem, Tuqu\' i Herodij. Tako\xc4\x91er postoje i dvije slu\xc5\xbebe za unajmljivanje automobila. Autobusi i taksiji s lokalnim palestinskim registracijskim tablicama ne smiju ulaziti u Izrael, uklju\xc4\x8duju\xc4\x87i i Jeruzalem, bez dozvole.\n_START_SECTION_\nOgrani\xc4\x8denja kretanja\n_START_PARAGRAPH_\nIzraelska izgradnja sigurnosne ograde se odrazila na Betlehem u politi\xc4\x8dkom, dru\xc5\xa1tvenom i gospodarskom smislu. Ograda prolazi uz sjevernu stranu grada te je udaljena nekoliko metara od izbjegli\xc4\x8dkog logora Aida._NEWLINE_Da bi se u\xc5\xa1lo ili iza\xc5\xa1lo iz podru\xc4\x8dja betlehemske aglomerizacije u ostatak Zapadne obale, potrebno je pro\xc4\x87i niz izraelskih sigurnosnih to\xc4\x8daka i cestovnih blokada. Za ulazak iz Zapadne obale u podru\xc4\x8dje Jeruzalema potrebna je dozvola. Dobivanje tih dozvola bilo je izrazito te\xc5\xa1ko, iako je Izrael sad podigao terminal za olak\xc5\xa1avanje prometa izme\xc4\x91u ova dva susjedna grada._NEWLINE_Palestincima nije dozvoljen ulaz bez dozvole u Rahelin grob, koji je jedan od svetih judaisti\xc4\x8dkih lokacija i koji se nalazi na betlehemskoj periferiji. Izraelski gra\xc4\x91ani ne mogu u\xc4\x87i u Salomonske bazene koji su nedaleko od grada bez dozvole izraelske vojske.'